ዩኒቨርስቲውና ኮርፖሬሽኑ ስምምነት ተፈራረሙ
– የአዲስ አበባ ዩኒቨርስቲ በታላቁ  የሕዳሴ  ግድብ   ግንባታ  ላይ የኤሌክትሮ  ሜካኒካል ፤ ሃይድሮ ሜካኒካልና የሲቪል ሥራዎችን ለማማከር ከኢፌዲሪ የብረታ ብረት ኮሬፖሬሽን የጋራ የስምምነት  ሰነድ  ተፈራረመ ።የስምምነት ሰነዱ  በተፈረመበት ወቅት በክብር እንግድነት የተገኙት በምክትል ጠቅላይ ሚኒስትር ማዕረግ የፋይናንስና ኢኮኖሚ ክላስተር አስተባባሪ እና የመገናኛ እና ኢንፎርሜሽን ቴክኖሎጂ ሚኒስትር ዶ/ር ደብረጽዮን ገብረሚካኤል እንደገለጹት የብረታ ብረት ኮርፖሬሽንና የአዲስ  አበባ ዩኒቨርስቲ  የሙያ ስምምነት መፈጸማቸው  የሃገር  ውስጥ ዕምቅ ዕውቀትን በመጠቀም  ትልቅ ውጤት ለማምጣት ያለውን ጥረት የሚያሳይ ነው ብለዋል ።በሁለቱ ተቋማት መካከል የተፈጸመው ስምምነት በኢንዱስትሪውና በትምህርትና በምርምር ተቋማት መካከል ትስስር የመፍጠር ስትራቴጂው አካል እንደሆነ የገለጹት ዶክተር ደብረ ጺዮን በሙያው  ዘርፍ  የሃገሪቱን  አቅም ለማሳደግ የሚረዳ  ነው ብለዋል ።የአዲስ  አበባ  ዩኒቨርሲቲ ፕሬዘዳንት ዶክተር አድማሱ ፀጋዬ  በበኩላቸው እንደገለጹት ዩኒቨርሲቲው እንደ ታላቁ ሕዳሴ ግድብ አይነት ትልቅ ፕሮጀክት ላይ መሳተፉ ለዩኒቨርሲቲው ፤ ለመምህራኑና ለተማሪዎቹ  ትልቅ  አቅም  እንደሚፈጥርና ዩኒቨርሲቲውም  በሃገሪቱ   ዕድገት ላይ  የራሱን አሻራ እንዲያሳርፍ ያግዛል ብለዋል ። ከዚህ  ቀደም  በሃገሪቱ ኢንዱስትሪ ዘርፍና በትምህርትና የምርምር ተቋማት  መካከል ከፍተኛ ክፍተት  እንደነበር  ያስታወሱት ዶክተር አድማሱ አሁን  ዩኒቨርስቲው በለውጥ ሥርዓት ውስጥ በመግባት ለቴክኖሎጂ ሽግግር  ትኩረት በመሥጠት የህብረተሰቡን  ችግር ፈቺ  ፕሮጀክቶች ላይ  በመሳተፍ  ላይ እንደሚገኝ  ገልጸዋል ።አዲስ አበባ ዩኒቨርሲቲ በቅርቡ በትልልቅ ፕሮጀክቶች ላይ ተሳትፎ በማድረግ አመርቂ ውጤት እያስመዘገበ ይገኛል ያሉት ዶክተር አድማሱ በሕዳሴው ግድብ  ግንባታ ላይ ታላቅ ርብርብ በማድረግ  መልካም ውጤት እንደሚገኝ ዕምነታቸው መሆኑን ተናገረዋል ።የኢፌዴሪ ብርታብረት ኮርፖሬሽን ምክትል ዳይሬክተር ብርጋዲየር ጄነራል ጠና ሁንዴ የሕዳሴው ግድብ ግንባታ ላይ የኤሌክትሮ ሜካኒካል፤ የሃይድሮ ሜካኒካልና የሲቪል ሥራዎቹ በጥሩ  ሁኔታ  እየተከናወኑ እንደሚገኙ  ጠቁመው የአዲስ አባባ ዩኒቨርሲቲ በማማከር ሥራው መሳተፉ ኢትዮጵያውያን  በፕሮጀክቱ ያላቸውን ተሳትፎ ያጎለብተዋልብለዋል ።በቴክኖሎጂው  ዘርፍ  የአገር  ውስጥ አቅምን ማጠናከር  ለዘላቂ ልማት  ትልቅ አስተዋጽኦ እንዳለው  የጠቆሙት ብርጋዲየር  ጄነራል ጠና  የተለያዩ የሃገሪቱ  ዩኒቨርሲቲዎች ከብረታ ብረት ኮረፖሬሽን ጋር  በመተባበር  በሃገሪቱ ትልልቅ ፕሮጀክቶች  ላይ እንዲሳተፉ  ጥሪ አቅርበዋል ።